Ses sterf op Moloto-pad toe bus brand | Maroela Media
Bus brand op Moloto-pad (21 Mei 2021) (Foto verskaf deur Tshwane-nooddienste)
Minstens ses persone is Vrydagmiddag dood toe 'n bus op die berugte Moloto-pad aan die brand geslaan het. Altesaam 57 pendelaars het verskeie beserings opgedoen.
Thabo Charles Mabaso, woordvoerder van Tshwane-nooddienste, het gesê die oproep van 'n bus wat aan die brand geslaan het op die Moloto-pad, net ná Roodeplaatdam, het omstreeks 13:50 ingekom.
"Brandbestryders het 14 pasiënte op die toneel gevind. Van die pasiënte is reeds deur privaat ambulanse en nooddienste na hospitale geneem," het Mabaso bygevoeg. Van die 14 pasiënte het 11 geringe beserings opgedoen, twee het matige beserings opgedoen en een vroulike pasiënt is met 'n helikopter na Milpark-hospitaal geneem in 'n kritieke toestand.
Ná die brand het brandbestryders op verkoolde menslike oorskot afgekom. "Met verdere ondersoek het hulle bevind dat ses van die pendelaars onherkenbaar verkool het."
Die bestuurder van die Putco-bus het aan brandbestryders gesê hy was besig om te bestuur toe hy in kennis gestel is dat die bus brand. Hy het dadelik stilgehou. "Volgens hom was 63 pendelaars van Marabastad in Tshwane na Tweefontein in Mpumalanga op pad."
Foto verskaf deur Tshwane-metropolisie
Die oorsaak van die brand is nog nie bekend nie. Die oorledenes is nog nie geïdentifiseer nie.
Isaac Mahamba, woordvoerder van die Tshwane-metropolisie, het gesê die R573 was Vrydagmiddag gesluit. Motoriste is aangeraai om die Moloto-pad te vermy en alternatiewe roetes te gebruik.
Die Gautengse departement van paaie en vervoer, het intussen gesê die departement versoek 'n ondersoek na die voorval. LUR Jacob Mamabolo het alle betrokke wetstoepassers versoek om 'n deeglike ondersoek van stapel te stuur. "Slegs feite oor die oorsake van dié tragiese voorval sal families berusting bring," het Mamabolo gesê. Hy betuig sy innige meegevoel met die families en geliefdes van diegene wat gesterf het en wens 'n spoedige beterskap toe aan dié wat beserings opgedoen het.
Ek ry feitlik elke dag 40 km op die Molotopad heen en weer. Dis afgryslik hoe baie Putco busse aan die brand raak. Ek het al verskeie kere n venster vol olie gekry deur agter n bus te ry. Was ook al n paar keer agter n bus waarvan die enjin aan die brand was. Hoekom doen Putco niks aan die probleem nie? Dis hartseer verby dat hierdie mense wat geen ander vervoer het nie, so moet ly.
Die Putco busse wat mens in die Pretoria-omgewing sien is in die algemeen baie oud en in 'n swak toestand. Omtrent almal ry met oop enjinkappe. Die goed rook soos stoomtreine. Die arme pendelaars het geen ander keuse as om van hierdie busdiens gebruik te maak nie. Ek het sterk bedenkinge oor die busse se padwaardigheid.